 IRPC บวกเกือบ2% ชี้เหตุไฟไหม้โครงการ UHV กระทบจำกัด-หุ้นยัง Laggard
IRPC บวกเกือบ 2% โดย ณ เวลา 15.10 น. อยู่ที่ระดับ 5.15 บาท บวก 0.10 บาท หรือ 1.98% ด้วยมูลค่าซื้อขาย 509.74 ล้านบาท โบรกฯชี้เหตุไฟไหม้โครงการ UHV กระทบจำกัด-ราคาหุ้นยัง Laggard
30 พ.ค. 2561

ผู้สื่อข่าวรายงานว่า บริษัท ไออาร์พีซี จำกัด (มหาชน) หรือ IRPC  ณ เวลา 15.10 น. อยู่ที่ระดับ 5.15 บาท บวก 0.10 บาท หรือ 1.98% ด้วยมูลค่าซื้อขาย 509.74 ล้านบาท

บล.กสิกรไทย ระบุว่า เหตุการณ์เพลิงไหม้ที่หน่วย 52 ของโครงการเพิ่มมูลค่าผลิตภัณฑ์ (UHV) ของบมจ.ไออาร์พีซี (IRPC) เมื่อสุดสัปดาห์ที่ผ่านมา เนื่องจากเกิดการรั่วไหลของน้ำมันร้อนจากหน้าแปลนตัววัดแรงดัน บริษัทใช้เวลาประมาณ 1 ชั่วโมง จึงสามารถควบคุมเพลิงได้ โดยบริษัทแจ้งว่าไม่มีผู้ได้รับบาดเจ็บจากเหตุการณ์ดังกล่าว และคาดว่าหน่วย 52 นี้จะสามารถกลับมาเริ่มดำเนินงานภายใน 2-3 วันข้างหน้า
ทั้งนี้ มองว่าผลกระทบจากเหตุการณ์เพลิงไหม้นี้ค่อนข้างน้อยเพราะบริษัทมีวัตถุดิบที่สามารถใช้ในช่วงที่หน่วย 52 หยุดดำเนินการได้กว่า 7 วัน นอกจากนี้ หากหน่วยนี้เสียหายมากกว่าคาด บริษัทยังสามารถเรียกร้องเงินชดเชยจากประกันภัย โดยมีค่าเสียหายส่วนแรกที่ 5 ล้านเหรียญสหรัฐ และ 60 วันสำหรับประกันภัยธุรกิจหยุดชะงัก แต่อย่างไรก็ตามด้วย upside ของราคาเป้าหมายที่ค่อนข้างจำกัด และมุมมองต่อส่วนต่างราคาโพรพิลีนที่อ่อนแอลง ประกอบกับเชื่อว่าปัญหาทางด้านเทคนิคของโครงการ UHV ที่ขณะนี้อยู่ระหว่างการแก้ไขจะยังคงกดดันราคาหุ้นต่อไปในระยะสั้น ดังนั้น ยังคงคำแนะนำ “ถือ” สำหรับ IRPC ที่ราคาเป้าหมายกลางปี 2561 ที่ 5.50 บาท
ด้านบล.ฟินันเซีย ไซรัส ระบุในบทวิเคราะห์ฯแนะ”ซื้อ” IRPC โดยข่าวการเกิดไฟไหม้ไม่กระทบต่อการผลิต โดยคาดว่าจะกลับมาเดินเครื่องจักรได้ภายใน 2-3 วัน ขณะที่ราคาหุ้นถือว่า Laggard กลุ่มที่ -0.9% QTD ขณะที่ IRPC -1.9% ปัจจุบันมี PBV เท่ากับ 1.08 เท่า ถือว่าไม่แพงเทียบกับค่าเฉลี่ยในอดีตที่ 1.21 เท่า พร้อมให้ราคาเหมาะสมปี 2561 ที่ 7.4 บาท